Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: határozza meg [243/2003. (XII. 17.) Korm. rendelet]. Tantárgyunk esetében a NAT ajánlás
Paragraph Index: 384

8. Ellenőrzés, értékelés módszerei A program természeténél fogva összetett tartalmú. A komplexitásból következően még egy-egy gyermek tantárgyi teljesítményei is mindig többszintűek. Más-más színvonalú eredményt érhetnek el a megfigyelés, az elemzés, a gyakorlati feladatok vagy a művészeti ismeretek területén. Az erre alapozott fejlesztő munka során a feladatokban, a követelményekben, de az ellenőrzésben, értékelésben is maximálisan rugalmasan, a gyermekek eltérő adottságaihoz, egyéni fejlődésének üteméhez lehet igazodni. Az értékelés célja, hogy a gyermekek rendszeres és következetes visszajelzést kapjanak saját ábrázolásbeli fejlődésükről, hogy pontosan tudják, miben voltak jók, miben kell igényesebbnek lenniük, igyekezetük milyen eredményt hozott az adott értékelési időszakban. Feladata, hogy az elvárás, ellenőrzés és minősítés eszközeivel a tanulókat az önértékelésben, saját fejlődésük követésében, reális megítélésében segítse, kialakítsa bennük saját teljesítményük elemzésének szokását. Az ellenőrzés és értékelés szempontjai: a megítélés minden esetben a tanuló személyiségének, adottságainak és a pedagógus fejlesztőmunkájának, valamint a követelmények elvárásainak összevetésével, a fejlődés tényének és mértékének megállapításával történjék, s térjen ki az apró részletekre is (sokszor csak ezekben mutatható ki a fejlődés ténye, de a kevésbé motivált gyerekeknek ezek is jelentős sikerforrások lehetnek). A türelmes, a tanuló személyiségét megnyilvánulásain, produktumain keresztül is tisztelő, szeretetteljes légkörű egyéni és közös megbeszélések, az óra alatti és az óra végi értékelés egyaránt a jó, ötletes, kifejező megoldásokat, próbálkozásokat vagy a feladatnak való megfelelés mértékét, az érdeklődő közreműködését állapítsák meg. Az értékelési alkalmak a tanultak megszilárdítását, a gyerekek szemléletének irányítását és ízlésének alakítását szolgálják. Maximálisan biztosítják a teljesítmény örömét a gyerekek, a közösség és a tanár részére is. A gyermekek saját munkáikkal, s a képzőművészeti alkotásokkal kapcsolatos szóbeli reagálásában, képzettársításában a legszubjektívebb módon nyilvánulnak meg. A személyes érintettségre való tekintettel ezekhez elmarasztaló megjegyzés soha ne fűződjön. Ehelyett érdemes rámutatni az érdekes gondolatokra, ígéretes ötletekre. Értékelni kell a művészet iránti legkisebb érdeklődést is, kiemelni munkáikban a jól sikerült részleteket. Legyen lehetőség arra is, hogy a rajzórán bátran elronthassanak vagy újrakezdhessenek valamit. Az értékelés, ellenőrzés lehetséges módjai: A képességfejlesztés alapszabálya: az értékelés soha ne maradjon el. Az egyéni és közös korrektúra a konkrét feladattal kapcsolatos személyes konzultációk, az önellenőrzés megkövetelése, a tanórákon történő folyamatos szóbeli értékelés keretében valósulhat meg. A közös értékelésre az együttes eredmények áttekintésekor kerül sor, alkalmat adva az elvégzett munka feletti öröm kinyilvánítására. A tanulók munkáinak kiállítása, bemutatása, portfolió összeállítása az értékelés sajátos eszköze. Az adott szempontok szerinti elemzés a tanulók és a nevelő részéről egy-egy feladat vagy több tanórán át tartó témafeldolgozás befejezésekor valósulhat meg. Ilyenkor a konkrét feladat céljával vetjük össze a csoport és benne az egyének teljesítményét, kiemelve a sikeres megoldásokat, a fejlődés tényét, a feladat megértését, illetve az eredetiséget. 2006/79/II. szám Érdemes értékelni a tanulók füzeteit is, amelybe az ismeretek tanár által diktált vázlatát írták, rajzaikat és egyéb feladataikat megoldották, gyűjtött képeiket rendszerezve beragasztották. Mindezek összefoglalásaként kerülhet sor az iskolában szokásos írásos vagy osztályzattal lezárt tanév közbeni, és osztályzattal a félévi és tanév végi értékelésre.

Source: https://magyarkozlony.hu/hivatalos-lapok/7ba66e68d98430c592ceb9544edaf158b09e674d/dokumentumok/092aae5a881b0a3521e547815a6192e60be698be/letoltes